b'\n_START_ARTICLE_\nTemppeli (veistos)\n_START_PARAGRAPH_\nTemppeli on Kim Simonssonin veistos Turun Kupittaanpuistossa. Se on moniosainen reliefi pienen muuntamorakennuksen ulkoseiniss\xc3\xa4. Muuntamo sijaitsee Uudenmaankadun ja Kupittaankadun kulmassa. Teos paljastettiin Turun kulttuurip\xc3\xa4\xc3\xa4kaupunkivuonna 2011._NEWLINE_Turku Energian muuntamorakennus on muuttunut valkoisten keramiikkatiilien my\xc3\xb6t\xc3\xa4 \xe2\x80\x9dtemppeliksi\xe2\x80\x9d, jonka sis\xc3\xa4\xc3\xa4nk\xc3\xa4ynti\xc3\xa4 vartioivat vakavat pikkulapset. Uudenmaankadun puoleisella sein\xc3\xa4ll\xc3\xa4 enkelitytt\xc3\xb6 suojelee tienk\xc3\xa4ytt\xc3\xa4ji\xc3\xa4. Teoksen muita aiheita ovat koirat ja peurat. Taideteos on yksi Savi kaupungissa -hankkeen kolmesta julkisesta taideteoksesta Turussa. Muut teokset ovat Pekka Paikkarin Iglu Puutorilla ja Karin Widn\xc3\xa4sin Kimono Aurajokirannan vedenpuhdistamossa._NEWLINE_Muuntamorakennuksen seiniin tehtiin vuonna 1996 graffititaidetta osana kaupungin taidemuseon ymp\xc3\xa4rist\xc3\xb6taideprojektia, mutta 15 vuoden j\xc3\xa4lkeen maalaukset olivat k\xc3\xa4rsineet siin\xc3\xa4 m\xc3\xa4\xc3\xa4rin vaurioita, ett\xc3\xa4 muuntamon pintaan tilattiin kulttuurip\xc3\xa4\xc3\xa4kaupunkivuodeksi uusi teos.'